Diari Oficial de la Generalitat Valenciana


Sumari del DOGV 4844, del 17-09-2004 (2004/9220)

RESOLUCIÓ de 10 de setembre de 2004, de la secretària autonòmica de Telecomunicacions i Societat de la Informació, per la qual es dóna publicitat a la Declaració de Pràctiques de Certificació.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4844

Data del DOGV
:   17-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9220


Data del document
:   10-09-2004

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * comunicació de dades
    * signatura electrònica
    * telecomunicació

RESOLUCIÓ de 10 de setembre de 2004, de la secretària autonòmica de Telecomunicacions i Societat de la Informació, per la qual es dóna publicitat a la Declaració de Pràctiques de Certificació. [2004/9220]
  
Per mitjà del Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana es regula l'efectiva implantació de la firma electrònica en l'àmbit de les relacions entre l'administració i esta amb el ciutadà, i es desenvolupa una Autoritat de Certificació pròpia i se la dota de la infraestructura necessària per a l'emissió i gestió de claus i certificats per a la utilització de la firma electrònica avançada.
  
L'article 9.2 d'este mateix decret expressa que correspon a l'autoritat certificadora establir els procediments i pràctiques operatives empleades en l'emissió de certificats digitals per a garantir que els servicis de certificació prestats complixen els requisits de seguretat, disponibilitat i funcionalitat. Estos documents i pràctiques constituïxen el document de Declaració de Pràctiques de Certificació.
  
Per Resolució d'1 d'octubre de 2002, s'aprova la Declaració de Pràctiques de Certificació i se li dóna publicitat, i s'establixen els procediments i pràctiques operatives empleades en l'emissió de certificats digitals per a garantir que el servici de certificació prestat complix els requisits de seguretat, disponibilitat i funcionalitat.
  
Com el mateix decret establix, correspon a l'autoritat certificadora aprovar, mantindre i revisar el document de Pràctiques de Certificació, per a garantir la coherència amb este decret i amb la legislació que se li aplique, i ajustar els procediments operatius a l'evolució tecnològica i social. Per això, i a causa de l'aprovació de la Llei 59/2003, de 19 de desembre, de firma electrònica, que deroga l'anterior Reial Decret Llei 14/1999, de 17 de setembre, sobre firma electrònica, sobre el qual s'havia elaborat l'anterior Document de Pràctiques de Certificació, se'n fa necessària una revisió i modificació, per a adaptar-lo a la nova Llei de Firma Electrònica, que va entrar en vigor el 20 de març de 2004, i és per això que resolc:
  
Aprovar el nou document de Pràctiques de Certificació, amb número de versió 1.5, i garantir-ne la coherència amb el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, amb la Llei 59/2003, de 19 de desembre, de firma electrònica, i la Directiva 1999/99/CE del Parlament Europeu i del Consell, de 13 de desembre de 1999, i autoritze la publicació íntegra en la pàgina web de l'Autoritat de Certificació de la Comunitat Valenciana (www.pki.gva.es/cps).
  
L'empremta digital o fingerprint de l'Autoritat de Certificació arrel (Root CA), que establix l'arrel del model de confiança de la Infraestructura de Clau Pública és:
  
A073 E5C5 BD43 610D 864C 2113 0A85 5857 CC9C EA46
  
Amb esta clau es verifica el certificat autofirmat de l'Autoritat de Certificació arrel.